标题：550年
历史大事
梁改元大宝
梁大宝元年（五五0）正月初一，简文帝改元大宝，大赦。
陈霸先进军南康
大宝元年（五五0）正月，陈霸先自始兴出发，至大庾岭，南康土豪蔡路养率二万人于南野（今江西南康）阻拒之。路养妻侄肖摩河，年十三，单骑出战，无敢当者。杜僧明马受伤，陈霸先救起，授以所乘马，僧明上马复战，众军乘势攻之，路养大败，脱身逃走。霸先进军南康，湘东王绎授霸先明威将军、交州刺史。
高洋篡东魏
东魏武定八年（五五0）正月十八日，进太原公高洋位丞相、都督中外诸军事、录尚书事、大行台、齐郡王。三月十一日，再进丞相洋爵为齐王。于是高德政劝洋受禅。洋以告娄太妃，妃道：“汝父如龙，兄如虎，犹以天位不可妄据，终身北面，汝何人，欲行舜、禹之事乎！”洋以人心不一，遂遣高德政赴邺探诸公卿之意，高德政至邺，莫有应者。洋遂还晋阳。自是居常不悦。徐之才、宋景业等每日陈述阴阳卜筮，德政亦敦劝不止。谓宜以五月受禅。洋大悦，乃自晋阳回。高德政录在邺诸事，条进于洋，杨愔即召太常卿邢邵议制仪注，秘书监魏收草九锡、禅让、劝进诸文：五月初六日，东魏进洋位相国，总百揆，备九锡。众人知大势已定，无敢有异言者。初八日，司空潘乐、侍中张亮、黄门郎赵彦深等求入奏事，东魏孝静帝于昭阳殿见之。亮道：“齐王圣德钦明，万方归仰，愿陛下远法尧、舜。”帝敛容道：“此事推逊已久，谨当逊避。”又道：“若如此，当作制书。”中书郎崔劼、裴让之道：“制已作讫。”使侍中杨愔进之。静帝既签署，道：“朕居何处！”愔对道：“北城别有馆宇。”乃下御座，步向东廊，咏范晔《后汉书》赞，道：“献生不辰，身播国屯，终我四百，水作虞宾。”太尉彭城王韶等奉玺绶，禅位于齐。五月初十日，齐王即皇帝位于南郊，大赦，改元天保。十一日，封东魏主为中山王，待以不臣之礼。至此东魏亡。
西魏尽有梁汉东之地
大统十六年（五五0），正月，西魏杨忠国梁安陆，柳仲礼从襄阳驰归救之。魏诸将恐仲礼至则安陆难下，请急攻之。忠乃选骑二千，衔枚夜进，击败仲礼于漴头，（在湖北安陆西之石漴村，亦名潼头），获仲礼及其弟子礼，尽俘其众。马岫献安陆，别将王叔孙献竟陵；皆降于忠。于是汉东之地尽入于魏。
肖绎为西魏附庸
大宝元年（五五0）二月，杨忠乘胜至石城（今湖北钟祥），欲进逼江陵，湘东王绎遣舍人庾恪劝说忠道：“詧来伐叔，而魏助之，何以使天下归心！”忠遂停湕北。绎遣舍人工孝祀等送子方略为质以求和，魏许之。绎与忠盟，道：“魏以石城为封，梁以安陆为界，请同附庸，并送质子，贸易相通，永敦睦邻。”忠乃还。
侯景攻梁诸藩镇
大宝元年（五五0）二月至十一月，侯景遣任约、于庆等率众二万攻诸藩镇。二月，侯景遣侯子鉴率水师八千，自率步兵一万，攻广陵，克之，以子鉴为南兖州刺史，镇守广陵。三月，鄱阳世子嗣与任约战于三章，约败走；七月，于庆略地至豫章。初，鄱阳王范既卒，巴西侯瑱自据豫章，侯瑱拒庆力屈，降之，庆送瑱至建康。同月，邵陵王纶闻任约将至，使司马蒋思安率精兵五千袭之，约军溃败；思安不设防，约收兵袭之，思安败走。九月，任约进犯西阳（今湖北黄冈）、武昌。邵陵王纶引齐兵未至，移营马栅，距西阳八十里，任约闻之，遣叱罗子通等率骑二百袭之，纶不为备，策马逃亡。任约遂占据西阳、武昌。十一月二十一日，徐文盛军至贝矶，任约率水师近战，文盛大破之，斩叱罗子通，侯景遣宋子仙等率兵二万助任约，以约守西阳，久不能进，自出屯晋熙。
侯景严防简文帝
大宝元年（五五0），梁简文帝自即位以来，景防范甚严，外人不得进见，唯武林侯谘（帝侄）及仆射王克、舍人殷不害，皆以文弱得出入卧室，帝与之讲论而已，及会理（帝侄，以行刺侯景不成，被杀）死，克、不害惧祸，稍疏远帝，独谘不离帝，朝拜不断，景厌恶之，使谘之仇人刁戍杀之于广莫门外。简文帝即位时，景与帝登重云殿，拜佛为誓道：“自今君臣两无猜贰，臣固不负陛下，陛下亦不得负臣。”乃会理谋泄，景疑帝知之，故杀谘。帝自知不久，指所居殿谓不害道：“庞涓当死此处。”
侯景自封“宇宙大将军”
大宝元年（五五0）十月十九日，侯景自加封“宇宙大将军”，都督“六合”诸军事，以诏文呈上。帝惊道：“将军乃有宇宙之号乎！”
齐帝高洋励精图强
天保元年（五五0），齐帝高洋初立，锐意图治。赵道德以事贿嘱黎阳太守房超，超不发书，棒杀其使；齐主以为宜，命守宰各设棒以杀贿嘱之使。久之，都官中郎宋轨奏道：“受使请求贿赂者，犹可诛之，身枉法者，何以加罪！”乃罢之。洋简练六坊之人，每一人必当百人，保其临阵必死，然后取用之，谓之：“百保鲜卑”。又选汉人之勇力绝伦者为“勇士”，以备守边要。又将户籍分为九等，户有上、中、下三等，每等又分上、中、下。富者纳税赋，贫者出役力。司都功曹张老上书请定齐律，诏准右仆射薛琡等取魏《麟趾格》，再讨论而增删之。
冯宝妻洗氏助夫讨叛
先是宋文帝元嘉十三年（四三六），燕昭成帝奔高丽，使其族人冯业以三百人浮海奔宋，因留新会。自业至孙融，世为罗州刺吏，融子宝为高凉（今广东阳江）太守，高凉洗氏世为越族酋领，部落十余万户，有女，多谋略，善用兵，诸洞皆折服；融聘为宝妻。融虽累世为刺史，但非其土人，号令不行；洗氏约束其本族，使从汉民礼，每与宝决断讼狱，首领有犯者，虽亲戚亦不纵容，由是，冯氏始得执行政事。梁大宝元年（五五0）六月，高州刺史李迁仕占据大皋口，遣使召宝，宝欲往，洗氏阻止道：“刺史无故不应召太守，必欲诈君共反耳！”宝道：“何以知之？”洗氏道：“刺史被召援台城，乃称有疾，铸兵甲聚众而后召君；此必欲以君为质以调君之兵，愿且勿往以观其变。”数日，迁仕果反，遣主帅杜平虏率兵入灨石，以鱼梁为城以逼南康（今江西赣州），陈霸先使周文育击之。洗氏谓宝道：“平虏，猛将也，今入灨石与官军相拒，势不得还，迁仕在州，无能为也。君若自往，必有战斗，宜遣使卑辞厚礼告之道：‘身未敢出，欲遣妇参。’彼闻之，必喜而无备。我率千余人，步行担杂物，扬言以财物赎罪，得至栅下，必破之矣！”宝从之。迁仕果不设防，洗氏袭击，大破之，迁仕逃保宁都。文育亦击败平虏，据其城。洗氏与霸先会师于灨石，还，谓宝道：“陈都督非常人也，甚得众心，必能平贼，君宜厚资之。”
西魏初作府兵
西魏大统八年（五四二），宇文泰“初置六军”，按相传“周制”，每军一万二干五百人，兵源于关陇豪右之亲党乡里，其帅亦由大小豪右充之，实质是由氏族血缘关系组成之地方军队，只系最早之“府兵”。此七、八万人，于次年（五四三）邙山战役中，被歼过半。自后泰蓄心创建更完整之“府兵”，至大统十六年（五五0）已粗具规模，史称是年西魏“作府兵”。当时最高统帅合称“八柱国”。魏初本设有“柱国大将军”之官，及尔朱荣为之，地位提高在丞相上。荣败，此官遂废。大统三年（五三七），西魏文帝复以宇文泰为之，其后功参佐命，望实俱重者，亦居此官，凡八人，即安定公宇文泰，广陵王元欣，赵郡公李弼，陇西公李虎（唐高祖李渊之祖），河内公独孤信，南阳公赵贵，常山公于谨，彭城公侯莫陈崇。八人中以宇文泰总百揆，督中外诸军；元欣以宗室宿望，从容禁闼而已。馀六人则分统“六军”，每人各统二大将军，共十二大将军；每大将军又各统二开府将军，共二十四开府；每开府各领一个军，故实际有二十四军，比大统八年“初置六军”时，人员多了四倍。每个“军”下还设有仪同将军、团大都督、旅帅都督、队都督等中下级军官。这一年，西魏全国还只设一百个“府”，籍民之有才力者为府兵，其本身之租庸调，一切蠲免。以农隙讲阅战阵（亦兵亦农），其马畜粮备，悉由六柱国统筹，其征集、行役、退免等事务，每府设一郎将主之。此系西魏时府兵制，至北周时已有变化，隋唐之际则由发展完备以至于衰亡。
史料记载
太宗简文皇帝上大宝元年（庚午，公元五五零年）
春，正月，辛亥朔，大赦，改元。
陈霸先发始兴，至大庾岭，蔡路养将二万人军于南野以拒之。路养妻侄兰陵萧摩诃，年十三，单骑出战，无敢当者。杜僧明马被伤，陈霸先救之，授以所乘马。僧明上马复战，众军因而乘之。路养大败，脱身走。霸先进军南康，湘东王绎承制授霸先明威将军、交州刺史。
戊辰，东魏进太原公高洋位丞相、都督中外诸军、录尚书事、大行台、齐郡王。
庚午，邵陵王纶至江夏，郢州刺史南平王恪郊迎，以州让之，纶不受；乃推纶为假黄钺，都督中外诸军事，承制置百官。
魏杨忠围安陆，柳仲礼驰归救之。诸将恐仲礼至则安陆难下，请急攻之。忠曰：“攻守势殊，未可猝拔；若引日劳师，表里受敌，非计也。南人多习水军，不闲野战，仲礼师在近路，吾出其不意，以奇兵袭之，彼怠我奋，一举可克。克仲礼，则安陆不攻自拔，诸城可传檄定也。”乃选骑二千，衔枚夜进，败仲礼于漴头，获仲礼及其弟子礼，尽俘其众。马岫以安陆，别将王叔孙以竟陵，皆降于忠。于是汉东之地尽入于魏。
广陵人来嶷说前广陵太守祖皓曰：“董绍先轻而无谋，人情不附。袭而杀之，此壮士之任耳。今欲纠帅义勇，奉戴府君。若其克捷，可立桓、文之勋；必天未悔祸，犹足为梁室忠臣。”皓曰：“此仆所愿也。”乃相与纠合勇士，得百馀人。癸酉，袭广陵，斩南兖州刺史董绍先；据城，驰檄远近，推前太子舍人萧勔为刺史，仍结东魏为援。皓，?恒之之子；勔，勃之兄也。乙亥，景遣郭元建帅众奄至，皓婴城固守。
二月，魏杨忠乘胜至石城，欲进逼江陵，湘东王绎遣舍人庾恪说忠曰：“詧来伐叔而魏助之，何以使天下归心！”忠遂停湕北。绎遣舍人王孝祀等送子方略为质以求和，魏人许之。绎与忠盟曰：“魏以石城为封，梁以安陆为界，请同附庸，并送质子，贸迁有无，永敦邻睦。”忠乃还。
宕昌王梁弥定为其宗人獠甘所袭，弥定奔魏，獠甘自立。羌酋傍乞铁?据渠株川，与渭州民郑五丑合诸羌以叛魏。丞相泰使大将军宇文贵、凉州刺史史宁讨之，擒斩铁?、五丑。宁别击獠甘，破之，獠甘将百骑奔生羌巩廉玉。宁复纳弥定于宕昌，置岷州于渠株川，进击巩廉玉，斩獠甘，虏廉玉送长安。
侯景遣任约、于庆等帅众二万攻诸籓。
邵陵王纶欲救河东王誉，而兵粮不足，乃致书于湘东王绎曰：“天时地利，不及人和，况乎手足肱支，岂可相害！今社稷危耻，创巨痛深，唯应剖心尝胆，泣血枕戈，其馀小忿，或宜容贳。若外难未除，家祸仍构，料今访古，未或不亡。夫征战之理，唯求克胜；至于骨肉之战，愈胜愈酷，捷则非功，败则有丧，劳兵损义，亏失多矣。侯景之军所以未窥江外者，良为籓屏盘固，宗镇强密。弟若陷洞庭，不戢兵刃，雍州疑迫，何以自安，必引进魏军以求形援。弟若不安，家国去矣。必希解湘州之围，存社稷之计。”绎复书，陈誉过恶不赦，且曰：“詧引杨忠来相侵逼，颇遵谈笑，用却秦军，曲直有在，不复自陈。临湘旦平，暮便即路。”纶得书，投之于案，慷慨流涕曰“天下之事，一至于斯！湘州若败，吾亡无日矣！”
侯景遣侯子鉴帅舟师八千，自帅徒兵一万，攻广陵，三日，克之，执祖皓，缚而射之，箭遍体，然后车裂以徇；城中无少长皆埋之于地，驰马射而杀之。以子鉴为南兖州刺史，镇广陵。景还建康。
丙戌，以安陆王大春为东扬州刺史。省吴州。乙巳，以尚书仆射王克为左仆射。
庚寅，东魏以尚书令高隆之为太保。宣城内史杨白华进据安吴，侯景遣于子悦等帅众攻之，不克。
东魏行台辛术将兵入寇，围阳平，不克。
侯景纳上女溧阳公主，甚爱之。三月，甲申，景请上禊宴于乐游苑，帐饮三日。上还宫，景与公主共据御床，南面并坐，群臣文武列坐侍宴。
庚申，东魏进丞相洋爵为齐王。
临川内史始兴王毅等击庄铁，鄱阳王范遣其将巴西侯瑱救之，毅等败死。
鄱阳世子嗣与任约战于三章，约败走；嗣因徙镇三章，谓之安乐栅。
夏，四月，庚辰朔，湘东王绎以上甲侯韶为长沙王。
丙午，侯景请上幸西州，上御素辇，侍卫四百馀人，景浴铁数千，翼卫左右。上闻丝竹，凄然泣下，命景起舞，景亦请上起舞。酒阑坐散，上抱景于床曰：“我念丞相！”景曰：“陛下如不念臣，臣何得至此！”逮夜乃罢。
时江南连年旱蝗，江、扬尤甚，百姓流亡，相与入山谷、江湖，采草根、木叶、菱芡而食之，所在皆尽，死者蔽野。富室无食，皆鸟面鹄形，衣罗绮，怀金玉，俯伏床帷，待命听终。千里绝烟，人迹罕见，白骨成聚，如丘陇焉。
景性残酷，于石头立大碓，有犯法者捣杀之。常戒诸将曰：“破栅平城，当净杀之，使天下知吾威名。”故诸将每战胜，专以焚掠为事，斩刈人如草芥，以资戏笑。由是百姓虽死，终不附之。又禁人偶语，犯者刑及外族。为其将帅者，悉称行台，来降附者，悉称开府，其亲寄隆重者曰左右厢公，勇力兼人者曰库直都督。
魏封皇子儒为燕王，公为吴王。
侯景召宋子仙还京口。
邵陵王纶在郢州，以听事为正阳殿，内外斋阁，悉加题署。其部下陵暴军府，郢州将佐莫不怨之。咨议参军江仲举，南平王恪之谋主也，说恪图纶，恪惊曰：“若我杀邵陵，宁静一镇，荆、益兄弟必皆内喜，海内若平，则以大义责我矣。且巨逆未枭，骨肉相残，自亡之道也。卿且息之。”仲举不从，部分诸将，刻日将发；谋泄，纶压杀之。恪狼狈往谢，纶曰：“群小所作，非由兄也。凶党已毙，兄勿深忧。”
王僧辩急攻长沙，辛巳，克之。执河东王誉，斩之，传首江陵，湘东王绎反其首而葬之。初，世子方等之死，临蒸周铁虎功最多，誉委遇甚重。僧辩得铁虎，命烹之，呼曰：“侯景未灭，奈何杀壮士！”僧辩奇其言而释之，还其麾下。绎以僧辩为左卫将军，加侍中、镇西长史。
绎自去岁闻高祖之丧，以长沙未下，故匿之。壬寅，始发丧，刻檀为高祖像，置于百福殿，事之甚谨，动静必咨焉。绎以为天子制于贼臣，不肯从大宝之号，犹称太清四年。丙午，绎下令大举讨侯景，移檄远近。
鄱阳王范至湓城，以晋熙为晋州，遣其世子嗣为刺史，江州郡县多辄改易。寻阳王大心，政令所行，不出一郡。大心遣兵击庄铁，嗣与铁素善，请发兵救之，范遣侯瑱帅精甲五千助铁。由是二镇互相猜忌，无复讨贼之志。大心使徐嗣徽帅众二千，筑垒稽亭以备范，市籴不通，范数万之众，无所得食，多饿死。范愤恚，疽发于背，五月，乙卯，卒。其众秘不发丧，奉范弟安南侯恬为主，有众数千人。
丙辰，侯景以元思虔为东道大行台，镇钱塘。丁巳，以侯子鉴为南兖州刺史。
东魏齐王洋之为开府也，勃海高德政为管记，由是亲昵，言无不尽。金紫光禄大夫丹杨徐之才、北平太守广宗宋景业，皆善图谶，以为太岁在午，当有革命，因德政以白洋，劝之受禅。洋以告娄太妃，太妃曰：“汝父如龙，兄如虎，犹以天位不可妄据，终身北面。汝独何人，欲行舜、禹之事乎！”洋以告之才，之才曰：“正为不及父兄，故宜早升尊位耳。”洋铸像卜之而成，乃使开府仪同三司段韶问肆州刺史斛律金，金来见洋，固言不可，以宋景业首陈符命，请杀之。洋与诸贵议于太妃前，太妃曰：“吾儿懦直，必无此心，高德政乐祸，教之耳。”洋以人心不壹，使高德政如邺察公卿之意，未还；洋拥兵而东，至平都城，召诸勋贵议之，莫敢对。长史杜弼曰：“关西，国之劲敌，若受魏禅，恐彼挟天子，自称义兵而东向，王何以待之！”徐之才曰：“今与王争天下者，彼亦欲为王所为。纵其屈强，不过随我称帝耳。”弼无以应。高德政至邺，讽公卿，莫有应者。司马子如逆洋于辽阳，固言未可。洋欲还，仓丞李集曰：“王来为何事，而今欲还？”洋伪使于东门杀之，而别令赐绢十匹，遂还晋阳，自是居常不悦。徐之才、宋景业等日陈阴阳杂占，云宜早受命。高德政亦敦劝不已。洋使术士李密卜之，遇《大横》，曰：“汉文之卦也。”又使宋景业筮之，遇《乾》之《鼎》，曰：“《乾》，君也。《鼎》，五月卦也。宜以仲夏受禅。”或曰：“五月不可入官，犯之，终于其位。”景业曰：“王为天子，无复下期，岂得不终于其位乎！”洋大悦，乃发晋阳。
高德政录在邺诸事，条进于洋，洋令左右陈山提驰驿赍事条并密书与杨愔。是月，山提至邺，杨愔即召太常卿邢劭等议撰仪注，秘书监魏收草九锡、禅让、劝进诸文；引魏宗室诸王入北宫，留于东斋。甲寅，东魏进洋位相国，总百揆，备九锡。洋行至前亭，所乘马忽倒，意甚恶之。至平都城，不复肯进。高德政、徐之才苦请曰：“山提先去，恐其漏泄。”即命司马子如、杜弼驰驿续入，观察物情。子如等至邺，众人以事势已决，无敢异言。洋至邺，召夫赍筑具集城南。高隆之请曰：“用此何为？”洋作色曰：“我自有事，君何问为！欲族灭邪！”隆之谢而退。于是作圜丘，备法物。
丙辰，司空潘乐、侍中张亮、黄门郎赵彦深等求入启事，东魏孝静帝在昭阳殿见之。亮曰：“五行递运，有始有终。齐王圣德钦明，万方归仰，愿陛下远法尧、舜。”帝敛容曰：“此事推挹已久，谨当逊避。”又曰：“若尔，须作制书。”中书郎崔劼、裴让之曰：“制已作讫。”使侍中杨愔进之。东魏主既署，曰：“居朕何所？”愔对曰：“北城别有馆宇。”乃下御坐，步就东廊，咏范蔚宗《后汉书·赞》曰：“献坐不辰，身播国屯，终我四百，永作虞宾。”所司请发，帝曰：“古人念遗簪弊履，朕欲与六宫别，可乎？”高隆之曰：“今日天下犹陛下之天下，况在六宫！”帝步入，与妃嫔已下别，举宫皆哭。赵国李嫔诵陈思王诗云：“王其爱玉体，俱享黄发期。”直长赵道德以故犊车一乘候于东阁，帝登车，道德超上抱之，帝叱之曰：“朕自畏天顺人，何物奴敢逼人如此！”道德犹不下。出云龙门，王公百僚拜辞，高隆之洒泣。遂入北城，居司马子如南宅，遣太尉彭城王韶等奉玺绶，禅位于齐。
戊午，齐王即皇帝位于南郊，大赦，改元天保。自魏敬宗以来，百官绝禄，至是始复给之。己未，封东魏主为中山王，待以不臣之礼。追尊齐献武王为献武皇帝，庙号太祖，后改为高祖；文襄王为文襄皇帝，庙号世宗。辛酉，尊王太后娄氏为皇太后。乙丑，降魏朝封爵有差，其宣力霸朝及西、南投化者，不在降限。
文成侯宁起兵于吴，有众万人，己巳，进攻吴郡；行吴郡事侯子荣逆击，杀之。宁，范之弟也。子荣因纵兵大掠郡境。
自晋氏度江，三吴最为富庶，贡赋商旅，皆出其地。及侯景之乱，掠金帛既尽，乃掠人而食之，或卖于北境，遗民殆尽矣。
是时，唯荆、益所部尚完实，太尉、益州刺史武陵王纪移告征、镇，使世子圆照帅兵三万受湘东王节度。圆照军至巴水，绎授以信州刺史，令屯白帝，未许东下。
六月，辛巳，以南郡王大连行扬州事。
江夏王大款、山阳王大成、宜都王大封自信安间道奔江陵。
齐主封宗室高岳等十人、功臣库狄干等七人皆为王。癸未，封弟浚为永安王，淹为平阳王，浟为彭城王，演为常山王，涣为上党王，淯为襄城王，湛为长广王，湝为任城王，湜为高阳王，济为博陵王，凝为新平王，润为冯翊王，洽为汉阳王。
鄱阳王范既卒，侯瑱依庄铁，铁忌之；瑱自安，丙戌，诈引铁谋事，因杀之，自据豫章。
寻阳王大心遣徐嗣徽夜袭湓城，安南侯恬、裴之横等击走之。齐主娶赵郡李希宗之女，生子殷及绍德；又纳段韶之妹。及将建中宫，高隆之、高德政欲结勋贵之援，乃言：“汉妇人不可为天下母，宜更择美配。”帝不从。丁亥，立李氏为皇后，以段氏为昭仪，子殷为皇太子。庚寅，以库狄干为太宰，彭乐为太尉，潘相乐为司徒，司马子如为司空。辛卯，以清河王岳为司州牧。
侯景以羊鸦仁为五兵尚书。庚子，鸦仁出奔江西，将赴江陵，至东莞，盗疑其怀金，邀杀之。
魏人欲令岳阳王詧发哀嗣位，詧辞，不受。丞相泰使荣权册命詧为梁王，始建台，置百官。
陈霸先修崎头古城，徙居之。
初，燕昭成帝奔高丽，使其族人冯业以三百人浮海奔宋，因留新会。自业至孙融，世为罗州刺史，融子宝为高凉太守。高凉洗氏，世为蛮酋，部落十馀万家，有女，多筹略，善用兵，诸洞皆服其信义；融聘以为宝妇。融虽累世为方伯，非其土人，号令不行；洗氏约束本宗，使从民礼，每与宝参决辞讼，首领有犯，虽亲戚无所纵舍，由是冯氏始得行其政。
高州刺史李迁仕据大皋口，遣使召宝，宝欲往，洗氏止之曰：“刺史无故不应召太守，必欲诈君共反耳。”宝曰：“何以知之？”洗氏曰：“刺史被召援台，乃称有疾，铸兵聚众而后召君；此必欲质君以发君之兵也，愿且无往以观其变。”数日，迁仕果反，遣主帅杜平虏将兵入灨石，城鱼梁以逼南康，陈霸先使周文育击之。洗氏谓宝曰：“平虏，骁将也，今入赣石与官军相拒，势未得还，迁仕在州，无能为也。君若自往，必有战斗，宜遣使卑辞厚礼告之曰：‘身未敢出，欲遣妇参。’彼闻之，必憙而无备。我将千馀人，步担杂物，唱言输赕，得至栅下，破之必矣。”宝从之。迁仕果不设备，洗氏袭击，大破之，迁仕走保宁都。文育亦击走平虏，据其城。洗氏与霸先会于灨石，还，谓宝曰：“陈都督非常人也，甚得众心，必能平贼，君宜厚资之。”
湘东王绎以霸先为豫州刺史，领豫章内史。
辛丑，裴之横攻稽亭，徐嗣徽击走之。
秋，七月，辛亥，齐立世宗妃元氏为文襄皇后，宫曰静德。又封世宗子孝琬为河间王，孝瑜为河南王。乙卯，以尚书令封隆之录尚书事，尚书左仆射平阳王淹为尚书令。
辛酉，梁王詧入朝于魏。
初，东魏遣仪同武威牒云洛等迎鄱阳世子嗣，使镇皖城。嗣未及行，任约军至，洛等引去；嗣遂失援，出战，败死。约遂略地至湓城，寻阳王大心遣司马韦质出战而败，帐下犹有战士千馀人，咸劝大心走保建州；大心不能用，戊辰，以江州降约。先是，大心使前太子洗马韦臧镇建昌，有甲士五千，闻寻阳不守，欲帅众奔江陵，未发，为麾下所杀。臧，粲之子也。
于庆略地至豫章，侯瑱屈，降之，庆送瑱建康。景以瑱姓，待之甚厚，留其妻子及弟为质，遣瑱庆徇蠡南诸郡，以瑱湘州刺史。
初，巴山人黄法?，有勇力，侯景之乱，合徒众保乡里。太守贺诩下江州，命法?监郡事。法?屯新淦，于庆自豫章分兵袭新氵金，法?败之。陈霸先使周文育进军击庆，法?引兵会之。
邵陵王纶闻任约将至，使司马蒋思安将精兵五千袭之，约众溃；思安不设备，约收兵袭之，思安败走。
湘东王绎改宜都为宜州，以王琳为刺史。
是月，以南郡王大连为江州刺史。
魏丞相泰以齐主称帝，帅诸军讨之。以齐王郭镇陇右，征秦州刺史宇文导为大将军、都督二十三州诸军事，屯咸阳，镇关中。
益州沙门孙天英帅徒数千人夜攻州城，武陵王纪与战，斩之。
邵陵王纶大修铠仗，将讨侯景。湘东王绎恶之，八月，甲午，遣左卫将军王僧辩、信州刺史鲍泉等帅舟师一万东趣江、郢，声言拒任约，且云迎邵陵王还江陵，授以湘州。
齐主初立，励精为治。赵道德以事属黎阳太守清河房超，超不发书，棓杀其使；齐主善之，命守宰各设棓以诛属请之使。久之，都官中郎宋轨奏曰：“若受使请赇，犹致大戮，身为枉法，何以加罪！”乃罢之。
司都功曹张老上书请定齐律，诏右仆射薛琡等取魏《麟趾格》，更讨论损益之。
齐主简练六坊之人，每一人必当百人，任其临陈必死，然后取之，谓之“百保鲜卑”。又简华人之勇力绝伦者，谓之“勇士”，以备边要。
始立九等之户，富者税其钱，贫者役其力。
九月，丁巳，魏军发长安。
王僧辩军至鹦鹉洲，郢州司马刘龙虎等潜送质于僧辩，邵陵王纶闻之，遣其子威正侯礩将兵击之，龙虎败，奔于僧辩。纶以书责僧辩曰：“将军前年杀人之侄，今岁伐人之兄，以此求荣，恐天下不许！”僧辩送书于湘东王绎，绎命进军。辛酉，纶集其麾下于西园，涕泣言曰：“我本无他，志在灭贼，湘东常谓与之争帝，遂尔见伐。今日欲守则交绝粮储，欲战则取笑千载，不容无事受缚，当于下流避之。”麾下壮士争请出战，纶不从，与礩自仓门登舟北出。僧辩入据郢州。绎以南平王恪为尚书令、开府仪同三司，世子方诸为郢州刺史，王僧辩为领军将军。
纶遇镇东将军裴之高于道，之高之子畿掠其军器，纶与左右轻舟奔武昌涧饮寺，僧法馨匿纶于岩穴之下。纶长史韦质、司马姜律等闻纶尚存，驰往迎之，说七栅流民以求粮仗。纶出营巴水，流民八九千人附之，稍收散卒，屯于齐昌，遣使请降于齐，齐以纶为梁王。
湘东王绎改封皇子大款为临川王，大成为桂阳王，大封为汝南王。
癸亥，魏军至潼关。
庚午，齐主如晋阳，命太子殷居凉风堂监国。
南郡王中兵参军张彪等起兵于若邪山，攻破浙东诸县，有众数万。吴郡人陆令公等说太守南海王大临往依之。大临曰：“彪若成功，不资我力；如其桡败，以我自解。不可往也。”
任约进寇西阳、武昌。初，宁州刺史彭城徐文盛募兵数万人讨侯景，湘东王绎以为秦州刺史，使将兵东下，与约遇于武昌。绎以庐陵王应为江州刺史，以文盛为长史行府州事，督诸将拒之。应，续之子也。邵陵王纶引齐兵未至，移营马栅，距西阳八十里，任约闻之，遣仪同叱罗子通等将铁骑二百袭之，纶不为备，策马亡走。时湘东王绎亦与齐连和，故齐人观望，不助纶。定州刺史田祖龙迎纶，纶以祖龙为绎所厚，惧为所执，复归齐昌。行至汝南，魏所署汝南城主李素，纶之故吏也，开城纳之，任约遂据西阳、武昌。
裴之高帅子弟部曲千馀人至夏首，湘东王绎召之，以为新兴、永守二郡太守。又以南平王恪为武州刺史，镇武陵。
初，邵陵王纶以衡阳王献为齐州刺史，镇齐昌；任约击擒之，送建康，杀之。献，畅之孙也。
乙亥，进侯景位相国，封二十郡，为汉王，加殊礼。
岳阳王詧还襄阳。
黎州民攻刺史张贲，贲弃城走。州民引氐酋北益州刺史杨法琛据黎州，命王、贾二姓诣武陵王纪请法琛为刺史。纪深责之，囚法琛质子崇颙、崇虎。冬，十月，丁丑朔，法琛遣使附魏。
己卯，齐主至晋阳宫。广武王长弼与并州刺史段韶不协，齐主将如晋阳，长弼言于帝曰：“韶拥强兵在彼，恐不知人意，岂可径往投之！”帝不听。既至，以长弼语告之，曰：“如君忠诚，人犹有谗，况其馀乎！”长弼，永乐之弟也。乙酉，以特进元韶为尚书左仆射，段韶为右仆射。
乙未，侯景自加宇宙大将军、都督六合诸军事，以诏文呈上。上惊曰：“将军乃有宇宙之号乎！”
立皇子大钧为西阳王，大威为武宁王，大球为建安王，大昕为义安王，大挚为绥建王，大圜为乐梁王。
齐东徐州刺史行台辛术镇下邳。十一月，侯景征租入建康，术帅众度淮断之，烧其谷百万石，遂围阳平，景行台郭元建引兵救之。壬戌，术略三千馀家，还下邳。
武陵王纪帅诸军发成都，湘东王绎遣使以书止之曰：“蜀人勇悍，易动难安，弟可镇之，吾自当灭贼。”又别纸云：“地拟孙、刘，各安境界；情深鲁、卫，书信恒通。”
甲子，南平王恪帅文武拜笺推湘东王绎为相国，总百揆；绎不许。
魏丞相泰自弘农为桥，济河，至建州。丙寅，齐主自将出顿东城。泰闻其军容严盛，叹曰：“高欢不死矣！”会久雨，自秋及冬，魏军畜产多死，乃自蒲阪还。于是河南自洛阳，河北自平阳已东，皆入于齐。
丁卯，徐文盛军贝矶，任约帅水军逆战，文盛大破之，斩叱罗子通、赵威方，仍进军大举口。侯景遣宋子仙等将兵二万助约，以约守西阳，久不能进，自出屯晋熙。
南康王会理以建康空虚，与太子左卫将军柳敬礼、西乡侯劝、东乡侯勔谋起兵诛王伟。安乐侯乂理出奔长芦，集众得千馀人。建安侯贲、中宿世子子邕知其谋，以告伟。伟收会理、敬礼、劝、勔及会理弟祁阳侯通理，俱杀之。乂理为左右所杀。钱塘褚冕，以会理故旧，捶掠千计，终无异言。会理隔壁谓之曰：“褚郎，卿岂不为我致此？卿虽忍死明我，我心实欲杀贼！”冕竟不服，景乃宥之。劝，昺之子；贲，正德之弟子；子邕，憺之孙也。
帝自即位以来，景防卫甚严，外人莫得进见，唯武林侯谘及仆射王克、舍人殷不害，并以文弱得出入卧内，帝与之讲论而已。及会理死，克、不害惧祸，稍自疏。咨独不离帝，朝请无绝；景恶之，使其仇人刁戍刺杀咨于广莫门外。
帝之即位也，景与帝登重云殿，礼佛为誓云：“自今君臣两无猜贰，臣固不负陛下，陛下亦不得负臣！”及会理谋泄，景疑帝知之，故杀咨。帝自知不久，指所居殿谓殷不害曰：“庞涓当死此下。”
景自帅众讨杨白华于宣城，白华力屈而降，景以其北人，全之，以为左民尚书，诛其兄子彬以报来亮之怨。
十二月，丙子朔，景封建安侯贲为竟陵王，中宿世子子邕为随王，仍赐姓侯氏。
辛丑，齐主还邺。
邵陵王纶在汝南，修城池，集士卒，将图安陆。魏安州刺史马祐以告丞相泰，泰遣杨忠将万人救安陆。
武陵王纪遣潼州刺史杨乾运、南梁州刺史谯淹合兵二万讨杨法琛，法琛发兵据剑阁以拒之。
侯景还建康。
初，魏敬宗以尔朱荣为柱国大将军，位在丞相上；荣败，此官遂废。大统三年，文帝复以丞相泰为之。其后功参佐命，望实俱重者，亦居此官，凡八人，曰安定公宇文泰，广陵王欣，赵郡公李弼，陇西公李虎，河内公独孤信，南阳公赵贵，常山公于谨，彭城公侯莫陈崇，谓之八柱国。泰始籍民之才力者为府兵，身租庸调，一切蠲之，以农隙讲阅战陈，马畜粮备，六家供之；合为百府，每府一郎将主之，分属二十四军。泰任总百揆，督中外诸军；欣以宗室宿望，从容禁闼而已。馀六人各督二大将军，凡十二大将军，每大将军各统开府二人，开府各领一军。是后功臣位至柱国大将军、开府仪同三司、仪同三司者甚众，率为散官，无所统御，虽有继掌其事者，闻望皆出诸公之下云。
齐主命散骑侍郎宋景业造《天保历》，行之。